謁嶽廟
作者：晁說之
朝代：宋

paragraphs: 吳楚江淮接海濤，百龍有職驅黿鼇。
空中甍桷森然見，天上雲霓不得高。
穆穆冕旒嚴帝制，紛紛牲幣自神臯。
不知嶽帝從何帝，要是天曹各有曹。
南極祝融炎劍戟，東方太皥却旌旄。
若容羲仲篡羲叔，亦許帝舜囚帝堯。
牛斗吾鄉如失位，奎婁魯野豈専朝。
人間職分已顛倒，願正天紀尊嶤嶤。